b'\n_START_ARTICLE_\nJosef Krautwald von Annau\n_START_SECTION_\nVojna karijera\n_START_PARAGRAPH_\nJosef Krautwald von Annau ro\xc4\x91en je 1. listopada 1858. u Be\xc4\x8du. Poha\xc4\x91ao je Tehni\xc4\x8dku vojnu akademiju u Be\xc4\x8du, nakon \xc4\x8dega sa \xc4\x8dinom poru\xc4\x8dnika slu\xc5\xbei u 2. in\xc5\xbeenjerskoj pukovniji. Godine 1888. promaknut je u \xc4\x8din satnika, dok od 1889. slu\xc5\xbei u in\xc5\xbeenjerskoj postrojbi u Brnu. Od 1892. slu\xc5\xbei u 2. in\xc5\xbeenjerskoj bojnoj smje\xc5\xa1tenoj u Linzu, da bi 1896. bio unaprije\xc4\x91en u bojnika, te postao zapovjednikom 4. in\xc5\xbeenjerske bojne smje\xc5\xa1tene u Ptuju._NEWLINE_U studenom 1900. Krautwald je promaknut u \xc4\x8din potpukovnika, dok od 1901. slu\xc5\xbei u 96. pje\xc5\xa1a\xc4\x8dkoj pukovniji u kojoj 1906. postaje zapovjednikom. Istovremeno obna\xc5\xa1a i du\xc5\xbenost predava\xc4\x8da za taktiku i vojnu povijest u vojnoj \xc5\xa1koli u Zagrebu. U me\xc4\x91uvremenu je, u lipnju 1904., unaprije\xc4\x91en u pukovnika. U svibnju 1910. promaknut je u \xc4\x8din general bojnika, te je istodobno imenovan zapovjednikom 53. pje\xc5\xa1a\xc4\x8dke brigade smje\xc5\xa1tene u Ko\xc5\xa1icama. U svibnju 1913. unaprije\xc4\x91en je u podmar\xc5\xa1ala, nakon \xc4\x8dega mu je dodijeljeno zapovjedni\xc5\xa1tvo nad 34. pje\xc5\xa1a\xc4\x8dkom divizijom sa sjedi\xc5\xa1tem u Temi\xc5\xa1varu na \xc4\x8dijem \xc4\x8delu do\xc4\x8dekuje i po\xc4\x8detak Prvog svjetskog rata.\n_START_SECTION_\nPrvi svjetski rat\n_START_PARAGRAPH_\nNa po\xc4\x8detku Prvog svjetskog rata 34. pje\xc5\xa1a\xc4\x8dka divizija nalazila se u sastavu VII. korpusa kojim je zapovijedao Otto Meixner von Zweienstamm. Divizija se na po\xc4\x8detku nalazila na Balkanskom boji\xc5\xa1tu, ali je ubrzo krajem kolovoza premje\xc5\xa1tena na Isto\xc4\x8dno gdje Krautwald sudjeluje u Galicijskoj bitci. U sije\xc4\x8dnju 1915. Krautwald postaje zapovjednikom X. korpusa koji se nalazio u sastavu 3. armije kojom je zapovijedao Svetozar Borojevi\xc4\x87 u sastavu koje sudjeluje u Karpatskim operacijama. Desetim korpusom zapovijeda kratko, do o\xc5\xbeujka 1915., kada preuzima zapovjedni\xc5\xa1tvo nad III. korpusom zamijeniv\xc5\xa1i na tom mjestu Emila Colerusa. Sa III. korpusom koji je u svibnju pre\xc5\xa1ao u sastav 7. armije Krautwald sudjeluje u ofenzivi Gorlice-Tarnow._NEWLINE_U kolovozu 1915. Krautwald je sa III. korpusom premje\xc5\xa1ten na Talijansko boji\xc5\xa1te u sastav 5. armije. U sastavu 5. armije sudjeluje u So\xc4\x8danskim bitkama, nakon \xc4\x8dega je u velja\xc4\x8di 1916. III. korpus premje\xc5\xa1ten na tirolski dio rati\xc5\xa1ta u sastav 11. armije u sklopu koje sudjeluje u Tirolskoj ofenzivi. U lipnju 1916. III. korpus je nakratko zbog zaustavljanja Brusilovljeve ofenzive ponovno premje\xc5\xa1ten na Isto\xc4\x8dno boji\xc5\xa1te, da bi se kolovozu ponovno bio vra\xc4\x87en na Talijansko i to ponovno u sastav 11. armije. U svibnju 1917. Krautwald je promaknut u generala pje\xc5\xa1a\xc5\xa1tva, dok u listopadu te iste godine sa III. korpusom sudjeluje u Kobaridskoj ofenzivi. U sije\xc4\x8dnju 1918. Krautwald zbog zdravstvenih razloga napu\xc5\xa1ta mjesto zapovjednika III. korpusa na kojem mjestu ga zamjenjuje Hugo Martiny\n_START_SECTION_\nPoslije rata\n_START_PARAGRAPH_\nNakon zavr\xc5\xa1etka rata Krautwald je sa 1. sije\xc4\x8dnjem 1919. umirovljen. Preminuo je 13. travnja 1925. godine u 67. godini \xc5\xbeivota u Bratislavi.'